  Анжелика Тихонова корреспондент Эрик Батуев нимо йӧскалык премиез сётӥзы 13-тӥ толшоре Ижкарын Ивор вӧлмытӥсьёслэн балазы. Соку ик «Егит журналист» номинациын вормись но шараямын вал, ивортэ «Удмуртия» агентстволэн корреспондентэз. 2016-тӥ ар понна Эрик Батуев нимо йӧскалык премиез басьтӥзы «Мынам Удмуртие» телерадиокомпаниысь журналистъёс Светлана Белых но Светлана Пикулева, «Удмурт Дунне» газетысь валтӥсь редакторлэн воштӥсез Елена Миннигараева. Соосты «Удмурт Кенеш» огазеяськонлэн исполкомез юнматӥз. Йӧскалык премия улсын ик егит журналистъёсты пусъё. Устозэ быръе физкультурая, спортъя но егитъёсын ужан политикая министерство. Туэ вормисе потӥз Удмурт кун университетысь удмурт кылосбуръя, финноугроведениея но журналистикая институтын 3-тӥ курсын дышетскись Юлия Ильмурзина. Нылаш Татарстанысь Балтаси ёросысь Вуж Кушкет гуртын вордӥськемын. Пичи дырысеныз ини ассэ гожъяськон удысэн герӟа. Пичи выжыкылъёссэ, собере кылбуръёссэ, заметкаоссэ нылпиослы «Ӟечбур!» газетэ но ёросысьтызы «Азьлане» газетъёсы ысъям. «Школаысь дышетӥсьёсы, оло, гожъяськыны яратонме но быгатонлыкме синйылтыса, сочинениосме, кылбуръёсме ёросамы но элькунамы ортчись пӧртэм вожвылъяськонъёсы ыстылӥзы. Гуманитарной тодосъёсъя олимпиадаосы, конференциосы пыриськыны дэмлазы. Вань со ужрадъёсын, ӵектонъёсын вылӥ интыос азьланяз мыным оскон пыӵатӥзы», — шуэ Юлия Ильмурзина. Егит журналист кылъёсын но тунсыкъяське. «Переводчик в сфере профессиональной коммуникации» ӧнеръя ватсаса тодон-валан басьтэ, англи кылзэ волятэ. Эрик Батуев нимо премиен пусъемзы нылаш понна бадӟым инты басьтэ. «Мон шонер сюрес кузя вамышъясько, аслам интыям шуыса оскон сётэ. Азьланяз йӧн-йӧн, кужмогес, вань сюлэмез сётыса ужано шуыса сётэм пус. Туж бадӟым тау шуэме потэ «Инвожо» журналлы. Нимысьтыз, Лариса Николаевна Ореховалы но Пётр Михайлович Захаровлы. Мон понна бадӟым шудбур сыӵе адямиосын ужаны. Соос монэ ужаны ӧй ке кутысалзы, кин тодэ, оло, премия но ӧй басьтысал», — йылпумъя «Егит журналист» номинациын вормись. Азьланяз Юлия «Инвожо» журналын сюрессэ азинтыны чакла. Тодады вайытом, Эрик Батуев нимо йӧскалык премия удмурт лулчеберет, история, удмуртъёслэн ужрадъёссы сярысь ивортӥсь журналистъёслы 2011-тӥ арысен сётӥське. Пӧртэм аръёсы лауреатъёсыз луизы ини Георгий Грязев, Елена Слесарева, Зинаида Рябинина, Ульфат Бадретдинов но мукет журналистъёс. Тегъёс: Мерлык Лулчеберет Ижкар СМИ Удмуртия удмуртъёс данъетъёс  